“หุ้นเอเชีย” เปิดลบ! วิตกเฟดจ่อลดงบดุล-ส่งสัญญาณขึ้นดบ.สกัดเงินเฟ้อ
“หุ้นเอเชีย” เปิดลบ! ตามดาวโจนส์ปิดลบ หลังกรรมการเฟดเห็นพ้องที่จะปรับลดขนาดของงบดุลและเร่งปรับขึ้นอัตราดอกเบี้ยเพื่อสกัดเงินเฟ้อ
“หุ้นเอเชีย” เปิดลบ! ตามดาวโจนส์ปิดลบ หลังกรรมการเฟดเห็นพ้องที่จะปรับลดขนาดของงบดุลและเร่งปรับขึ้นอัตราดอกเบี้ยเพื่อสกัดเงินเฟ้อ
7 เม.ย. 2565

ผู้สื่อข่าวรายงานว่า ตลาดหุ้นเอเชียเปิดลบตามทิศทางดัชนีดาวโจนส์ตลาดหุ้นนิวยอร์กที่ปิดลดลงในวันพุธ (6 เม.ย.2565) หลังรายงานการประชุมเดือนมี.ค.ของธนาคารกลางสหรัฐ (เฟด) ระบุว่า กรรมการเฟดเห็นพ้องที่จะปรับลดขนาดของงบดุลและเร่งปรับขึ้นอัตราดอกเบี้ยเพื่อสกัดเงินเฟ้อ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 27,032.42 จุด ลดลง 317.88 จุด หรือ -1.16%, ดัชนี HSI ตลาดหุ้นฮ่องกงเปิดวันนี้ที่ 21,910.40 จุด ลดลง 170.12 จุด หรือ -0.77% และดัชนี SSE Composite ตลาดหุ้นจีนเปิดวันนี้ที่ 3,267.81 จุด ลดลง 15.62 จุด หรือ -0.48%
สำหรับบรรยากาศการซื้อขายในภูมิภาคถูกกดดัน หลังจากที่เฟดเปิดเผยรายงานการประชุมประจำวันที่ 15-16 มี.ค. 2565ในวันพุธตามเวลาสหรัฐ โดยระบุว่า กรรมการเฟดเห็นพ้องที่จะปรับลดขนาดงบดุลลงเดือนละ 9.5 หมื่นล้านดอลลาร์อย่างเร็วที่สุดในเดือนพ.ค.นี้ นอกจากนี้ กรรมการเฟดหลายคนยังสนับสนุนให้ปรับขึ้นอัตราดอกเบี้ย 0.50% จำนวนหนึ่งหรือสองครั้งในการประชุมวันข้างหน้า หากแรงกดดันด้านเงินเฟ้อยังคงสูงขึ้น
โดยรายงานการประชุมเฟดถือเป็นการตอกย้ำมุมมองของนางลาเอล เบรนาร์ด หนึ่งในคณะผู้ว่าการเฟดซึ่งกล่าวว่า เฟดควรปรับขึ้นอัตราดอกเบี้ยอย่างเป็นระบบ และเร่งปรับลดขนาดงบดุลจากระดับสูงเกือบ 9 ล้านล้านดอลลาร์ โดยเริ่มตั้งแต่เดือนพ.ค. เนื่องจากขณะนี้เงินเฟ้ออยู่ในระดับที่สูงเกินไป
ด้านนักลงทุนยังจับตาความเคลื่อนไหวหุ้นของบริษัท เจดีดอทคอม (JD.com) หลังจากมีการประกาศว่า นายซู เล่ย จะขึ้นดำรงตำแหน่งเป็นประธานเจ้าหน้าที่บริหารของบริษัทต่อจากนายริชาร์ด หลิว โดยให้มีผลโดยทันที ทั้งนี้ นายหลิวจะยังคงมีตำแหน่งเป็นประธานคณะกรรมการบริษัทต่อไป